Հայաստանը շարունակում է սատարել Հարավային Կովկասի պետությունների միջեւ տարածաշրջանային համագործակցությունը: Մենք վստահ ենք, որ համատեղ ծրագրերի իրականացումը կնպաստի մեր ժողովրդների միջեւ ավելի սերտ շփումներին եւ իր ավանդը կունենա փոխվստահության ամրապնդման ու գոյություն ունեցող անվստահությունը հաղթահարելու համար բարենպաստ պայմաններ ստեղծելու գործում: Հեռանկարում, տարածաշրջանային ինտեգրացման գործընթացները կդնեն տեւական խաղաղության եւ կայունության հիմքերը: Մենք պաշտպանում ենք համագործակցության միջոցով կարգավորմանը հասնելու բանաձեւը: Այս առումով մենք ողջունում ենք միջազգային համայնքի, այդ թվում` ՄԱԿ-ի, Եվրամիության, ԵԱՀԿ-ի եւ մյուսների աջակցությունն ու խրախուսանքը: Տարածաշրջանային համագործակցությունը կօգնի մեզ բարձրացնել մեզանից յուրաքանչյուրի կարողությունները եւ տարածաշրջանն ավելի գրավիչ կդարձնի աշխարհի բիզնես համայնքի համար: